Volgens die Wes-Kaapse departement van gesondheid het die gevalle wat deur die eenheid vir akute rugmurgbeserings (Asci) behandel word, gestyg tot 26%, terwyl dit gewoonlik op 14% staan.
“In die jongste voorval is twee gr. 10-leerlinge in die Groote Schuur-hospitaal opgeneem nadat hulle raakgeskiet is,” lui ’n verklaring wat die departement Woensdag uitgereik het.
Die eenheid in die Groote Schuur-hospitaal hanteer van die ergste rugmurgbeserings in die Wes-Kaap en dien as ’n waak- en sorgeenheid vir rugbeserings.
“Akute, traumatiese beserings van die rugmurg word op ’n dringende grondslag hanteer sodra die pasiënt by die hospitaal aankom. Ons poog om die druk op die rugmurg binne vier uur ná die besering met behulp van gewigte te verlig.”